Direktiva 96/27/ES Evropskega parlamenta in Sveta

z dne 20. maja 1996

o zaščiti potnikov v motornih vozilih pri bočnem trku in o spremembah Direktive 70/156/EGS

EVROPSKI PARLAMENT IN SVET EVROPSKE UNIJE STA,

ob upoštevanju Pogodbe o ustanovitvi Evropske skupnosti, zlasti člena 100a,

ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic v zvezi s homologacijo motornih in priklopnih vozil [1], zlasti člena 13(4),

ob upoštevanju predloga Komisije [2],

ob upoštevanju mnenja Ekonomsko-socialnega odbora [3],

ob upoštevanju postopka, opredeljenega v členu 189b Pogodbe [4],

ker je popolna uskladitev tehničnih zahtev za motorna vozila potrebna zaradi popolnega doseganja notranjega trga;

ker je zaradi zmanjšanja števila smrtnih primerov v prometnih nesrečah v Evropi treba uvesti zakonodajne ukrepe, ki bodo čimbolj izboljšali zaščito potnikov v motornih vozilih ob bočnem trku; ker ta direktiva uvaja zahteve preskusa bočnega trka vključno z biomehaničnimi kriteriji zaradi zagotavljanja primerne stopnje odpornosti proti bočnemu trku;

ker je treba te zahteve šteti za začasen ukrep in jih bo treba proučiti zaradi nadaljnjih raziskav in izkušenj, pridobljenih v prvih dveh letih izvajanja preskušanj za homologacijo v skladu s to direktivo; ker bo uvajanje zahtevnejših standardov v prihodnje zagotovilo višjo stopnjo varnosti;

ker bo ta direktiva ena izmed posamičnih direktiv, ki jo je treba upoštevati pri zagotavljanju skladnosti vozil z zahtevami postopka za ES-homologacijo tipa, ki ga uvaja Direktiva 70/156/EGS; ker se torej določbe Direktive 70/156/EGS glede sistemov, komponent in samostojnih tehničnih enot vozil uporabljajo za to direktivo;

ker je postopek za določanje referenčne točke sedeža v motornih vozilih podan v Prilogi III k Direktivi Sveta 77/649/EGS z dne 27. septembra 1977 o približevanju zakonodaje držav članic v zvezi z vidnim poljem voznikov motornih vozil [5]; ker zato tega ni treba ponavljati v tej direktivi; ker se je treba v tej direktivi sklicevati na Direktivo Sveta 70/387/EGS z dne 27. julija 1970 o približevanju zakonodaje držav članic v zvezi z vrati motornih in priklopnih vozil [6], na Direktivo Sveta 74/483/EGS z dne 17. septembra 1974 o približevanju zakonodaje držav članic v zvezi s štrlečimi deli motornih vozil [7], na Direktivo Sveta 76/115/EGS z dne 18. decembra 1975 o približevanju zakonodaje držav članic v zvezi s pritrdišči varnostnih pasov motornih vozil [8], ter na standard ISO 6487:1987;

ker tehnične zahteve te direktive temeljijo na dokumentu TRANS/SC1/WP29/396 Ekonomske komisije ZN za Evropo,

SPREJELA NASLEDNJO DIREKTIVO:

Člen 1

V tej direktivi ima izraz "vozilo" enak pomen, kot je opredeljen v členu 2 Direktive 70/156/EGS.

Člen 2

1. Nobena država članica ne sme zaradi razlogov, ki se nanašajo na zaščito potnikov v vozilih glede odpornosti proti bočnemu trku:

- za določen tip vozila zavrniti podelitve ES-homologacije ali nacionalne homologacije ali

- prepovedati registracije, prodaje ali začetka uporabe vozila,

če ustreza zahtevam te direktive.

2. Od 1. oktobra 1998 države članice ne smejo več podeljevati:

- ES-homologacije za tip vozila skladno s členom 4 Direktive 70/156/EGS,

- nacionalne homologacije za določen tip vozila,

razen če vozilo izpolnjuje zahteve te direktive.

3. Odstavek 2 se ne uporablja za tipe vozil, ki jim je bila podeljena homologacija pred 1. oktobrom 1998 ob uporabi katerihkoli dveh izmed naslednjih direktiv: 70/387/EGS (ključavnice in tečaji vrat), 74/483/EGS (zunanji štrleči deli) ter 76/115/EGS (pritrdišča varnostnih pasov v motornih vozilih) niti, če pride v poštev, za poznejše razširitve teh homologacij.

4. Od 1. oktobra 2003 morajo države članice šteti potrdila o skladnosti, ki spremljajo nova vozila v skladu z Direktivo 70/156/EGS, za neveljavna za namen njenega člena 7(1), če le-ta ne potrjujejo, da vozila ustrezajo zahtevam, ki jih vsebujejo priloge k tej direktivi.

Člen 3

V Delu 1 Priloge IV k Direktivi 70/156/EGS je treba dopolniti tabelo, kakor sledi:

Predmet | Osnovna direktiva | Objava v Uradnem listu | Velja za kategorijo vozila |

M1 | M2 | M3 | N1 | N2 | N3 | O1 | O2 | O3 | O4 |

54.Odpornost proti bočnemu trku | 95/xxx/EGS | L… | x | | | x | | | | | | |

Člen 4

V okviru prilagajanja te direktive tehničnemu napredku opravi Komisija revizijo v dveh letih od datuma, ki je omenjen v členu 2(2). Ta temelji na reviziji tehničnih kriterijev, zlasti kriterija hitrosti upogiba, lege prednjega sedeža ter oddaljenosti pregrade od tal. V kriterije za revizijo bodo med drugim vključeni podatki o raziskavah nesreč, rezultati preskusov medsebojnih trčenj avtomobilov normalne velikosti ter analiza stroškov in koristi. Revizija bo raziskala možna izboljšanja zaščite potnikov ter industrijsko izvedljivost povečanja oddaljenosti pregrade od tal. O rezultatih te revizije bo Komisija poročala Evropskemu parlamentu in Svetu.

Člen 5

1. Države članice uveljavijo zakone in druge predpise, ki so potrebni zaradi upoštevanje te direktive, najpozneje do 20. maja 1997. O tem takoj obvestijo Komisijo.

Ko države članice sprejmejo te določbe, se morajo pri tem sklicevati na to direktivo ali pa mora biti takšno sklicevanje navedeno ob njihovi uradni objavi. Postopek za takšno sklicevanje sprejmejo države članice.

2. Države članice posredujejo Komisiji besedila temeljnih predpisov nacionalne zakonodaje, ki jo sprejmejo na področju, ki ga ureja ta direktiva.

Člen 6

Ta direktiva začne veljati dvajseti dan po njeni objavi v Uradnem listu Evropskih skupnosti.

Člen 7

Ta direktiva je naslovljena na države članice.

V Strasbourgu, 20. maja 1996

Za Evropski parlament

Predsednik

K. Hänsch

Za Svet

Predsednik

P. Bersani

[1] UL L 42, 23.2.1970, str. 1. Direktiva, kot je nazadnje spremenjena z Direktivo Komisije 95/54/ES (UL L 266, 8.11.1995, str. 1).

[2] UL C 396, 31.12.1994, str. 1.

[3] UL C 256, 2.10.1995, str. 18.

[4] Mnenje Evropskega parlamenta z dne 12. julija 1995 (UL C 249, 25.9.1995, str. 47), Skupno stališče Sveta z dne 23. novembra 1995 (UL C 353, 30.12.1995, str. 1) ter Sklep Evropskega parlamenta z dne 29. februarja 1996 (UL C 78, 18.3. 1996, str. 17) ter Sklep Sveta z dne 6. maja 1996.

[5] UL L 267, 19.10.1977, str. 1. Direktiva, kot je nazadnje spremenjena z Direktivo Komisije 90/630/EGS (UL L 341, 6.12.1990, str. 20).

[6] UL L 176, 10.8.1970, str. 5.

[7] UL L 266, 2.10.1974, str. 4. Direktiva, kot je nazadnje spremenjena z Direktivo 87/354/EGS (UL L 192, 11.7.1987, str. 43).

[8] UL L 24, 30.1.1976, str. 6. Direktiva, kot je nazadnje spremenjena z Direktivo Komisije 90/629/EGS (UL L 341, 6.12.1990, str. 14).

--------------------------------------------------

SEZNAM PRILOG

PRILOGA I | Upravne določbe za homologacijo določenega tipa vozila |

1Vloga za ES-homologacijo |

2ES-homologacija |

3Sprememba tipa vozila in dopolnitve homologacije |

4Skladnost proizvodnjeDodatek 1: Opisni dokumentDodatek 2: Certifikat o homologaciji |

PRILOGA II | Tehnične zahteve |

1Področje uporabe |

2Definicije |

3Specifikacije in preskusiDodatek 1: Postopek preskusa trčenjaDodatek 2: Lastnosti prevozne deformabilne pregradeDodatek 3: Tehnični opis preskusne lutke za bočni trkDodatek 4: Namestitev preskusne lutke za bočni trkDodatek 5: Delni preskus |

--------------------------------------------------